送王著作赴淮西幕府
作者：岑參
朝代：唐

paragraphs: 燕子與百勞，一西復一東。
天空信寥廓，翔集何時同。
知己悵難遇，良朋非易逢。
憐君心相親，與我家又通。
言笑日無度，書札凡幾封。
湛湛萬頃陂，森森千丈松。
不知有機巧，無事干心胸。
滿堂皆酒徒，豈復羨王公。
早年抱將略，累歲依幕中。
昨者從淮西，歸來奏邊功。
承恩長樂殿，醉出明光宮。
逆旅悲寒蟬，客夢驚飛鴻。
發家見春草，却去聞秋風。
月色冷楚城，淮光透霜空。
各自務功業，當須激深衷。
別後能相思，何嗟山水重。